Salam Lintas Agama, Salam Bebuka Kabèh Agama utawa Salam Kabèh Agama yaiku sawijining ucapan salam mligi saka enem agama kang diakoni ing Indonésia kang diucapaké kanthi bebarengan. Salam iki kasusun saka assalamualaikum warahmatullahi wabarakatuh (Islam), salam sejahtera bagi kita semua (Katulik), Shalom (Kristen), Om Swastyastu (Hindhu), Namo Buddhaya (Buddha), lan Salam Kebajikan (Konghucu). Salam iki kawitané dikondhangaké déning Présidhèn Indonésia Jaka Widada. Ing Jawa Kulon, salam iki ditambah mawa tembung "Sampurasun" kang asalé saka basa Sundha.

Salam iki tau njalari padudon amarga Majelis Ulama Indonésia ing Jawa Wétan ngaramaké salam iki mawa dhedhasar yèn tembung "assalamualaikum" yaiku tembung donga. Sanadyan mangkono, Nahdlatul Ulama ing Jawa Wétan ora nglarang masarakaté nggunakaké salam iki.

Isi salam 
Ing isor iki salam kang asring diucapaké ing salam kabèh agama:

 Islam: السَّلاَمُ عَلَيْكُمْ وَرَحْمَةُ اللهِ وَبَرَكَاتُهُ Assalamualaikum warahmatullahi wabarakatu "muga kaslametan lan kawelasaning Gusti Allah uga kaberkahan-Nipun kalimpah tumrap panjenengan sedaya"
 Kristen lan Katulik: Salam Sejahtera bagi Kita Semua utawa Shalom "Tentrem"
 Hindhu: ᬒᬁ ᬲ᭄ᬯᬲ᭄ᬢ᭄ᬬᬲ᭄ᬢᬸ Om Swastyastu "muga ing kaanan slamet amarga kawelasan saka Hyang Widhi"
 Buddha: Namo Buddhaya "Pinuji sang Buddha"
 Kong Hu Cu: Salam Kebajikan utawa Wei De Dong Tian (惟德動天) "Namung Kabecikan Kang Bisa Ngobahaké Tian (Gusti)"

Sawatara salam liya kang kasipat kasukuan kala-kala uga disebutaké sasawisé salam agama:

 Jawa: (ngoko) ꦫꦲꦪꦸ Rahayu, (krama) ꦫꦲꦗꦼꦁ Rahajeng (slamet, raharja, begja, lepat ing kacilakan utawa kasangsaran)
 Sunda: ᮞᮙ᮪ᮕᮥᮛᮞᮥᮔ᮪ Sampurasun
 Batak: ᯂᯬᯒᯘ᯲ Horas
 Karo: Mejuah Juah
 Lampung-Komering: Tabik Pun
 Bugis-Makassar: Salamaki Tapada Salama
 Dayak: Adil Ka' Talino, Bacuramin Ka' Saruga, Basengat Ka'Jubata "adil marang pepadha, ngilo marang swarga, ambekan marang Gusti"
 Nias: Ya’ahowu
 Minahasa: Tabea

Ing jaba Indonésia 
Ing Malaysia, salam kanggo telung ras utama (Melayu, Cina lan Indhi) dikondhangaké déning Syed Saddiq, tilas mantri ulah raga lan para mudha Malaysia. Dhèwèké asring mbukak parembugané mawa Assalamualaikum, Da Jia Hao, Eppadi Irukinge Vanekam. Salam mligi iki malah kober viral antaraning warganèt Malaysia.

Rujukan 

Agama ing Indonésia
Salam